A Szovjetunió felbomlása után a Kaszpi-tengeren korlátok nélkül kezdték a tokhalakat halászni, így mára a tokfélék 15 fajából 8 veszélyeztetetté vált, 6 pedig a kihalás szélére került. Napjainkra mindkét nagy kaviárexportőr ország, Oroszország és Irán is belátta, hogy állami szinten kell felvenniük a harcot az orvhalászokkal. Iránban kihajózási tilalmat vezettek be, míg Oroszországban állami monopóliummá tették a kaviár előállítását. A nagy haszonnal kecsegtető kaviárkereskedelem miatt kialakultak az akvakultúrás tenyésztés technológiái.